Končno poročilo pooblaščenca za zaslišanje (1)

Sistemi za varnost oseb v vozilih (II), dobavljeni skupini Volkswagen in skupini BMW

(AT.40481)

(Besedilo velja za EGP)

(2019/C 199/03)

Komisija je 7. julija 2017 začela postopek v skladu s členom 11(6) Uredbe Sveta (ES) št. 1/2003 (2) in členom 2(1) Uredbe (ES) št. 773/2004 (3) zoper podjetja Autoliv (4), Takata (5) in TRW (6) (v nadaljnjem besedilu skupaj: stranke).

Po pogovorih o poravnavi (7) in vlogah za poravnavo (8) v skladu s členom 10a(2) Uredbe (ES) št. 773/2004 je Komisija 10. januarja 2019 poslala obvestilo o nasprotovanju. Po navedbah tega obvestila so stranke sodelovale v dveh enotnih in trajajočih kršitvah člena 101 PDEU in člena 53 Sporazuma EGP v zvezi z dobavo izdelkov za varnost oseb v vozilih za nekatere osebne avtomobile podjetjem, ki so del skupine Volkswagen in skupine BMW.

Stranke so v svojih odgovorih na obvestilo o nasprotovanju v skladu s členom 10a(3) Uredbe (ES) št. 773/2004 potrdile, da obvestilo o nasprotovanju odraža vsebino njihovih vlog za poravnavo.

Osnutek sklepa Komisije ugotavlja, da so stranke kršile člen 101 PDEU in člen 53 Sporazuma EGP, ker so sodelovale v dveh enotnih in trajajočih kršitvah, ki sta vključevali izmenjavo nekaterih poslovno občutljivih informacij, v nekaterih primerih pa tudi usklajevanje cen v zvezi s prodajo nekaterih vrst sistemov za varnost oseb v vozilih (tj. varnostnih pasov, zračnih blazin in/ali volanov) za osebne avtomobile skupini Volkswagen in skupini BMW, in sicer od januarja 2007 do marca 2011.

V skladu s členom 16 Sklepa 2011/695/EU sem preučil, ali osnutek sklepa obravnava samo ugovore, v zvezi s katerimi so imele stranke v postopku priložnost izraziti svoja stališča. Ugotovil sem, da je tako.

Glede na navedeno in ob upoštevanju, da mi stranke niso predložile nobenih zahtevkov ali pritožb (9), menim, da je bilo učinkovito izvajanje procesnih pravic strank v postopku v tej zadevi spoštovano.

Bruselj, 1. marec 2019 Joos STRAGIER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe ES (UL L 123, 27.4.2004, str. 18).

(4) Autoliv, Inc. in Autoliv B.V. & Co. KG.

(5) TKJP Corporation (prej Takata Corporation) in TB Deu Abwicklungs-Aktiengesellschaft i.L. (prej Takata Aktiengesellschaft).

(6) ZF TRW Automotive Holdings Corp. (prej TRW Automotive Holdings Corp.), TRW Automotive Safety Systems GmbH in TRW Automotive GmbH.

(7) Sestanki o poravnavi so potekali med novembrom 2017 in novembrom 2018.

(8) Stranke so […] predložile uradne vloge za poravnavo.

(9) V skladu s členom 15(2) Sklepa 2011/695/EU se lahko stranke v postopkih v kartelnih zadevah, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje zaradi zagotovitve učinkovitega uveljavljanja njihovih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).